Perbandingan agama Islam–Kristian

Agama Kristian dan Islam merupakan dua agama terbesar di dunia, dengan masing-masing mempunyai kira-kira 2.3 bilion dan 2 bilion pengikut. Kedua-duanya merupakan agama samawi yang bersifat monoteisme, berasal dari Timur Tengah dan mempunyai pengaruh signifikan di Malaysia, di mana Islam merupakan agama majoriti dengan 63.5 % penduduk, manakala Kristian membentuk 9.1 % daripada populasi. (data 2020)

Agama Kristian berkembang daripada Agama Yahudi semasa era Bait Suci Kedua pada abad pertama Masihi. Ia berasaskan kehidupan, ajaran, kematian dan kebangkitan Yesus Kristus. Pengikutnya dikenali sebagai penganut agama Kristian. Agama Islam pula muncul pada abad ke-7 Masihi. Ia diasaskan berdasarkan ajaran Muhammad dan penyerahan diri kepada Allah. Pengikutnya dikenali sebagai Muslim (bermaksud “seseorang yang telah menyerah diri kepada Allah”).

Dalam pandangan Muslim, penganut Kristian dianggap sebagai Ahli Kitab, tetapi mereka juga mungkin dianggap melakukan syirik kerana doktrin Tritunggal dan Penjelmaan. Secara tradisinya, penganut agama Kristian diklasifikasikan sebagai zimmi yang membayar jizyah di bawah hukum Syariah. Para penganut agama Kristian pula mempunyai pelbagai pandangan tentang Islam. Majoriti penganut agama Kristian menganggap agama Islam sebagai agama palsu kerana  umat Islam menolak fahaman Tritunggal, ketuhanan Kristus, peristiwa penyaliban dan kebangkitan Yesus.

Seperti agama Kristian, Islam menganggap Yesus sebagai Al-Masih atau Mesias yang diutus untuk membimbing Bani Israel dengan wahyu baru: al-Injīl (bahasa Arab bagi "Injil").The Oxford Dictionary of Islam, m/s. 158 Namun, walaupun kepercayaan terhadap Yesus adalah asas kepada kedua-dua agama, perbezaan penting yang lebih utama dalam kebanyakan kepercayaan Kristian ialah Yesus adalah Tuhan yang menjelma, khususnya, salah satu hipostasis (kedudukan ilahi dalam Tritunggal) daripada Tuhan Tritunggal, Tuhan Anak.

Walaupun agama Kristian dan Islam mengekalkan catatan ajaran Yesus sebagai Injil dan berkongsi naratif daripada lima kitab pertama Perjanjian Lama (Kitab Bible Ibrani), kitab suci Kristian turut merangkumi tambahan-tambahan yang muncul kemudian dalam Alkitab, manakala kitab suci utama Islam ialah Al-Quran. Menurut kepercayaan Islam, al-Injīl telah diubah atau diputarbelitkan sehingga menjadi Perjanjian Baru Kristian. Sebaliknya, agama Kristian tidak memiliki pandangan yang seragam mengenai Al-Quran, walaupun kebanyakan penganutnya menganggapnya sebagai teks palsu atau apokrifa. Terdapat persamaan dalam kedua-dua teks, seperti catatan mengenai kehidupan dan perbuatan Yesus serta keputeraan Yesus melalui Siti Maryam; bagaimanapun, beberapa catatan dalam Injil dan Al-Quran mengenai peristiwa ini berbeza.

 Rujukan 

Kategori:Islam
Kategori:Sejarah agama
Kategori:Teologi
Kategori:Muhammad
Kategori:Perbandingan agama